Wylem Šybar

Wylem Šybar, tež Wylem Šybaŕ (němsce Wilhelm Schieber; * 21. nowembra 1887 we Wusokej pola Wětošowa; † 3. decembra 1974 we Wětošowje) běše delnjoserbski moler a wuměłc.

Žiwjenje
Šybar, syn małoburja z Wětošowa, studowaše mjez 1902 a 1908 při wučerskim seminarje w Starej Darbni. Po Prěnjej swětowej wójnje běše wučer w Berlinje a so připódla na ludowej uniwersiće a rjemjeslowej šule w rysowanju portretow a aktow wukmani.

Dokelž w starobje schori a přeco mjenje słyši, so Šybar 1943 na wuměnk do ródneje wsy přesydli. Tam so nětko sylnišo molerstwu wěnuje a akwarele z wjesnymi a błótowskimi motiwami moluje. Wot lěta 1948 běše čłon Koła serbskich tworjacych wuměłcow a wot 1953 tež čłon Zwjazka tworjacych wuměłcow Němskeje demokratiskeje republiki. W Bórkowach nawjedowaše wjacore lěta kružk molerjow.

Wuměłska tworiwosć Wylema Šybarja so 1956 z Mytom Carla Blechena, spožčeny wot rady Choćebuskeho wobwoda, 1959 (w kolektiwje) a tež 1970 (sam) z Mytom Ćišinskeho a 1964 z Wuměłskim mytom Domowiny počesći.

 Wotkaz 
 Wětošowske wosobiny (PDF, 376 KB) 

Kategorija:Serb
Kategorija:Muž
Kategorija:Rodź. 1887
Kategorija:Zemr. 1974
Kategorija:Moler
Kategorija:Nošer Myta Ćišinskeho
Kategorija:Nošer Myta Domowiny